ЗАПИСНИК

о раду 51. седнице Oпштинског већа општине Топола, одржане дана 28.05.2025. године (среда), са почетком у 1000 часова у скупштинској сали општине Топола.

Седници присуствују:

* Јасна Вуковић, председник Општинског већа,
* Јелена Јовановић, заменик председника Општинског већа,
* Чланови Општинског већа: Момчило Васиљевић, др Горан Ђорђевић, Саша Обрадовић и Данијела Дамњановић,
* Сања Јевтић, в.д.начелник Општинске управе,
* Ђорђе Глигоријевић, секретар Скупштине општине,
* Jасна Миљковић, руководилац Одељења за буџет, финансије, привреду и друштвене делатности,
* Софија Радојковић, саветник за послове људских ресурса,
* Виолета Говедарица, сарадник за комуналне, имовинско-правне и стамбене послове,
* Весна Павловић Костић, саветник за послове саобраћаја,
* Данијела Николић, в.д.директор СШ „Краљ Петар I“ Топола,
* Слађана Мијовић, директор ОШ „Сестре Радовић“ Белосавци,
* Лидија Крстић, представник Туристичке организације „Опленац“ Топола,
* Ема Стевановић, директор Културног центра Топола,
* Слађана Митровић, директор Библиотеке „Радоје Домановић“ Топола,
* Лазар Делић, председник Кошаркашког клуба „Карађорђе“ Топола.

Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.

Јасна Вуковић, председник Општинског већа, поздравила је све присутне, констатовала да постоји кворум за рад и одлучивање и отворила 51. седницу Општинског већа.

**Усвајање Записника о раду 44.-46. седнице Општинског већа оштине Топола**

Пошто дискусије није било, једногласно су појединачно усвојени **Записници** о раду 44.-46. седнице Општинског већа општине Топола, као у материјалу.

Председавајућа: по завршетку седнице, у току дана, записници ће се наћи на сајту, јер смо званично обаћали да ћемо све записнике које усвајамо на нашим седницама качити на сајт, да буду видљиви за наше суграђане.

Председавајућа је обавестила присутне да су после слања материјала, стигле три предлога за допуну дневног реда:

* Разматрање захтева Културног центра Топола за додатна средства,
* Разматрање захтева Туристичке организације „Опленац“ Топола за додатна средства,

при чему се обе тачке тичу такмичења хорова црквених, а обратила нам се Епархија да им помогнемо у реализацији тога, па ће рачун бити подељен са две позиције, за једну ствар са Kултурног центра, а за другу из Туристичке организације и

* Разматрање захтева ОШ „Сестре Радовић“ Белосавци за доношење закључка о измирењу обавеза основне школе путем уговора о асигнацији, јер је рачун те школе блокиран за неки ситан новац, па они моле да ми то измиримо да би они могли да функционишу, због других плаћања, а они ће то рефундирати када министарство то буде њима уплатило, што траје мало дуже,

а које би се разматрале пре појединачних финансијских захтева.

Једногласно су усвојени предлози за допуну дневног реда.

Једногласно је у целости усвојен

Д Н Е В Н И Р Е Д

1. Разматрање предлога Правилника о изменама и допунама Правилника о организацији и систематизацији радних места у Општинској управи, стручним службама, посебним организацијама Општине Топола и Општинском правобранилаштву,
2. Разматрање предлога Одлука Комисије за доделу средстава црквама и верским заједницама,
3. Доношење Решења о употреби средстава текуће буџетске резерве,
4. Разматрање захтева Библиотеке „Радоје Домановић“ за додатна средства,
5. Разматрање Закључка Општинског већа општине Топола број 401-150/2025-05-III од 25.04.2025. године,
6. Разматрање иницијативе председника општине Топола за доделу једнократне помоћи породицама Јокић и Изљамовић,
7. Разматрање захтева Удружења „Опленац Опен“ Топола за учешће у трошковима организације „Oplenac Open Trail Race“,
8. Разматрање молбе Удружења „Хероина“ из Београда за реализацију бесплатних прегледа штитасте жлезде и каротида,
9. Разматрање кошаркашког клуба „Карађорђе“ Топола за средства,
10. Разматрање захтева председника Савета МЗ Блазнава за давање сагласности за постављање бисте Миливоја Петровића Блазнавца,
11. Разматрање захтева председника Савета МЗ Витлина за доделу пропуста у атару Пиносава,
12. Разматрање захтева председника Савета МЗ Митровчић за сређивање прилазног пута за кућу Велимира Божовића,
13. Разматрање захтева председника Савета МЗ Митровчић за сређивање пута ка кући Радована Недовића у Недовић крају,
14. Разматрање захтева Лекић Милутина из Загорице за доделу пропуста,
15. Разматрање захтева Луковић Рада из Светлића за откуп парцеле к.п. бр. 1045 КО Светлић,
16. Разматрање захтева Илијевски Милоша из Тополе за уклањање дрвећа због наношења штете на имовини,
17. Разматрање захтева Николић Горана из Тополе за реализацију планиране саобраћајнице,
18. Разматрање предлога Животић Наташе из Тополе за решавање проблема паса луталица,
19. Разматрање захтева Николић Ђурђине из Овсишта за финансијску помоћ због рођења детета,
20. Разматрање захтева Културног центра Топола за додатна средства,
21. Разматрање захтева Туристичке организације „Опленац“ Топола за додатна средства,
22. Разматрање захтева ОШ „Сестре Радовић“ Белосавци за доношење закључка о измирењу обавеза основне школе путем уговора о асигнацији,
23. Разматрање појединачних финансијских захтева:

* Радовановић Јелка из Наталинаца за лечење,
* Матић Валентина из Тополе за лечење детета,
* Вићентијевић Ненад из Жабара за лечење,
* Нешић Зорка из Тополе за лечење,
* Зиндовић Милка из Тополе за лечење детета,
* Марковић Милинко из Доње Трнаве за лечење
* Ракић Миленко из Доње Шаторње за лечење.

**Прва тачка дневног реда-** Разматрање предлога Правилника о изменама и допунама Правилника о организацији и систематизацији радних места у Општинској управи, стручним службама, посебним организацијама Општине Топола и Општинском правобранилаштву

Сања Јевтић: овде имамо само две измене. То је углавном због измене услова код појединих радних места и због њиховог усклађивања са потребама и расположеним кадром. Прво, у члану 31. тачка 45. - наплата пореских обавеза, имамо радника који испуњава услов, где је било „три године радног искуства у струци“, а сада мењамо на „девет месеци радног искуства“, док не стекне искуство, јер он има радно искуство у Општинској управи, али нема на том радном месту. Друга измена је у члану 33. тачка 62., код информатичара. Пошто информатичар има више од три године радног искуства, уместо звања „млађи саветник“, звање се мења у „сарадник“, а све остало остаје исто.

Софија Радојковић: ми иначе имамо проблем зато што морамо да тражимо сагласност за запошљавање и практично се трудимо да онда ове капацитете које сад имамо искористимо на најбољи могући начин, да попунимо тамо где имамо проблем са недостатком кадра.

Данијела Дамњановић: то треба да буде самим тим и прихватљиво, јер са таквом платом, с таквом позицијом, неко ко је високо квалификован, сигурно не би дошао овде тако лако.

После завршене дискусије, једногласно је **усвојен Правилник** о изменама и допунама Правилника о организацији и систематизацији радних места у Општинској управи, стручним службама, посебним организацијама Општине Топола и Општинском правобранилаштву, као у материјалу.

**Друга тачка дневног реда-** Разматрање предлога Одлуке Комисије за доделу средстава црквама и верским заједницама

Јасна Миљковић: општина Топола је 28. марта ове године расписала јавни конкурс за расподелу средстава за финансирање програма од јавног интереса које реализују цркве и верске заједнице. На јавни позив који је трајао до 11. априла јавиле су се две црквене заједнице. Видите у табели, то су СПЦ Епархија шумадијска, манастир Никоље рудничко и СПЦ Епархија шумадијска, црквена општина Буковачка, односно црква Сабор Светих Срба. Пошто је било 1.000.000,00 динара само планирано, као и претходних година, они су дали одређене програме, које треба да општина суфинансира. Дати су и називи програма. Под 1.- то је прослава 600 година манастира Никоље рудничког за израду и штампање монографије и 2.- црква у Јунковцу за извођење грађевинских радова на копању бунара за водоснабдевање парохијског дома и стављање у функцију водоснабдевања. Комисија је оба та пројектна предлога размотрила. Документација је у реду. И за једну и за другу цркву, постоји сагласност епархије Шумадијске. Тражена средства по предрачунима су већа. За прославу 600 година манастира Никоље, број бодова је мало већи у односу на овај број бодова за цркву, јер тамо постоје одређени критеријуми који су неопходни за то бодовање, али је мала разлика у бодовима и Комисија је става да се овај износ подели у једнаким деловима. Видите и у образложењу зашто смо таквог става. Ово је предлог, а на вама је коначну одлуку да донесете.

Др Горан Ђорђевић: све је јасно. У законским је оквирима, испоштована је процедура и јавиле су се две цркве. У принципу, за тај број бодова занемарујућа је разлика, а друштвени интерес је и једно и друго. Ја сам потпуно сагласан да подржимо предлог комисије.

Председавајућа: интерно смо разговарали. Фино се функционише. Као и у спорту, они се између себе договоре коме ће у тој години бити опредељена већа средства, да се са тим заиста новцем може нешто урадити, а да се то не распарча на неке занемарљиве износе. У суштини је ово њихов договор, а ми ћемо само то верификовати, онако како они желе.

Јасна Миљковић: они ће остатак средстава који је неопходан за реализацију тих пројеката прикупити путем донација,од мештана и на разне друге начине, од разних извора финансирања.

После завршене дискусије, једногласно је донета **Одлука** о додели средстава црквама и верским заједницама, као што је предложено.

**Трећа тачка дневног реда-** Доношење Решења о употреби средстава текуће буџетске резерве

Јасна Миљковић: ово је само техничка ствар. Ми јесмо ова средства планирали као обавезу из 2024. године буџетом за 2025. годину, али само на једном другом избору финансирања. Пошто смо, а више пута сам споменула, прешли на тај систем „Спири“, од почетка године, не постоји техничка могућност за спровођење овог плаћања кроз тај извор финансирања, па ову само обавезу да преместимо да се измири са извора финансирања 01, тачније буџетских средстава. Ради се о пренамени извора финансирања и зато морамо та средства да вратимо у текућу буџетску резерву, па из текуће буџетске резерве да увећамо ту позицију на извору 01, да измиримо обавезу из претходне године.

Др Горан Ђорђевић: да ли је то ова економска класификација 4251, 8.800.000,00 динара у образложењу одлуке? Из разлога што Топола у првој половини наводите неће расписивати јавне набавке за асфалтирање, ових 8.800.000,00 дианра ће бити уплаћено из текуће буџетске резерве.

Јасна Миљковић: та средства се прво враћају у текућу буџетску резерву, па се усмеравају на праву буџетску линију, тамо где је планиран пројекат „Санација и рекултивација депоније Торови у Тополи“, обавеза из 2024. године и онда са те буџетске линије, односно апропријације, плаћамо извођачу радова.

После завршене дискусије, једногласно је донето **Решење** о употреби текуће буџетске резерве, као у материјалу.

**Четврта тачка дневног реда-** Разматрање захтева Библиотеке „Радоје Домановић“ за додатна средства

Слађана Митровић: исто је техничка ствар. Ради се о привременим и повременим пословима.

Пошто дискусије није било, једногласно је донет **Закључак** којим се прихвата захтев Библиотеке „Радоје Домановић“ Топола за додатна средства у износу од 332.000,00 динара за реализацију Уговора о привременим и повременим пословима, за два ангажована лица, на период од 16.05.2025. до 11.07.2025. године, а средства ће се обезбедити стварањем билансног простора у оквиру Одлуке о буџету општине Топола за 2025. годину.

**Пета тачка дневног реда-** Разматрање Закључка Општинског већа општине Топола број 401-150/2025-05-III од 25.04.2025. године

Ђорђе Глигоријевић: на седници Већа 25. априла била је ова тачка, где смо разматрали захтев за санацију крова. Међутим, директорка на тој седници није присуствовала и онда смо ми направили мали превид, јер постојале су две фазе са понудама, а ми смо само рекли да се средства определе буџетом за једну фазу. Ми смо третирали да су то две понуде, а у ствари су биле две фазе. Сада имате у материјалу и једну и другу фазу. С обзиром да и друга фаза кошта 2.914.000,00 динара. То уопште није мали износ, тако да је било потребно поново да дође на Веће и да се ви изјасните о том целокупном пројекту, односно да се закључак допуни.

Данијела Николић: када су достављене светри понуде, оне су садржале прву и другу фазу. Међутим, нисам била позвана на ту седницу, а када сам добила закључак, видела сам да је усвојена једна фаза. Оне су буквално и физички раздвојене папирима. Онда сам се обратила поново Већу, да би буџетом мога да се планира новац, да можемо после да га користимо.

На питање Јасне Миљковић да ли су морале да се раздвоје прва и друга фаза, јер се обично, кад се фазно ради, раздвоје радови и активности, Јелена Јовановић је рекла да је раздвојено да би могли да испратимо због буџета, да га не бисмо оптерећивали превише.

Јасна Миљковић: ту би морала да буде јавна набавка. Ако је мишљење да се прва и друга фаза раздваја да се не би радио поступак јавне набавке, мора кумовативно да се гледа и мора да се ради једна јавна набавка.

Др Горан Ђорђевић: погледао сам 2914 и 2954, видео сам да је исти понуђач, да су две различите фазе. Збирно превазилази 3.000.000,00 динара без пдв-а. Таксативно је наведено аналитички шта чине те фазе, али мора јавна набавка да се уради.

Данијела Николић: комплетан кров је под провером. Врши се одстрањивање онога шта не ваља и враћање оног шта ваља, а комплетних се ободних делова ради реконструкција, са тим окапницама. Само се на сали не ради кров. Неће се реновирати цео кров, само један део, а нама су највећи проблем ободи. Нисмо решили проблем ако само вратимо лим. Испод тог лима све је труло, и хоризонтални лукови и гредице. Оно што је на почетку подизало цену су те монотаже и дизалице. Прве неке понуде које сам ја добила, где су морале да се скеле постављају, само изнајмљивање и монтирање скеле је било близу 3.000.000,00 динара. И мени је то било чудно у почетку, па сам тражила објашњења. Ја сам нека ситна средства нашла за унутрашње и ситне радове, али они су апсурни докле то не решимо, јер све где прокишњава прави проблем. Експертиза је урађена и послала сам у министарство. Та процена не изгледа нимало лепо, јер ту осим тога, имамо на реду и инсталације, хидратанску мрежу, имамо и суђење у вези са тим. Да „не мешамо бабе и жабе“, али ово је велики проблем.

Данијела Дамњановић: пошто иде распуст и самим тим мало мање деце је у школи, ја бих желела да ми превазиђемо тај проблем. Не дај, Боже, да нам се деси нешто. Ту су нам деца. Да ли ми имамо позицију у буџету с које би могли ово да покријемо?

Јасна Миљковић: немамо позицију, тако да ћемо морати у ребаланс буџета да укључимо та средства за обе те фазе, а сада да се уради допуна постојећег закључка.

Предедавајућа: ми имамо добру вољу наравно, али негде буџет нас ограничава. И у ОШ „Карађорђе“ су кренула прокишњавања, доле наша „картонка“ где су инспекција и ЛПА такође. Годинама, деценијама се није улагало и сада све долази на наплату, а ми смо ограничених средстава. Коефицијенти су се мењали, тако да су плате директних и индиректних корисника буџета знатно отишле горе и много новца треба само за плате, а приходи су никакави. Из државе нам се тансфер није мењао до 2014. године. Имамо пуно пројеката за које смо се обавезали, које морамо да плаћамо и негде заиста калкулишемо оно што се мора.

Данијела Дамњановић: мени је јасно да генерално у држави има и нема пара, зависи ко како ради, ко је колико економичан, али ми морамо да знамо приоритете у нашој општини. Деца морају да нам буду на првом месту и да не треба да долази до овакве несреће која је долазила, нажалост, хиљаду пута. То је оно што ја желим да нагласим и ако може то да се реши, што се тиче деце. Деца су приоритет. Говоримо о овом крову шест месеци. Требало се радити. Како ти сад за свог мандата радиш, тако остављаш неком другом да не мора то да уради. То је оно што што ја апелујем.

Председавајућа: слажем се потпуно, али ми толико имамо приоритета. Да ли је приоритет када ти дође човек из села и каже - мени је невреме однело пут, жена треба да ми се породи, ја не могу да изађем из дворишта? Или дијализа треба да дође, не дај Боже? Причамо шест месеци о крову, зато што је износ толики, зато што ми у буџету нисмо, нити смо могли да предвидимо да ће то да се деси и не можемо да одвојимо 6.000.000,00 динара. Мислим да ми добро радимо. Деца јесу приоритет, деци се увек да.

На питања Данијеле Дамњановић колико дуго се раде тоалети и кухиња у основној школи и зашто се толико чека, као и шта је са санацијом крова на Културном центру, Јелена Јовановић је рекла да су тоалети завршени, а да се за кухињу изналази друго решење.

Председавајућа: из Министарства грађевине су нам тражили приоритетне пројекте. То је први приоритетан пројекат ђачка кухиња, па онда даље. Не може да се конкурише, ако немамо пројекат. Тада пројекат није био готов. Безброј пута сам звала и док је Ивица Миливојевић био директор, да питам имамо ли пројекат, кад дођу људи да конкуришемо. Дође странка или из неког министарства и кажу - дајте пројекат. Ја позовем, а Ивица каже да још није готов. Jа не могу да конкуришем и да тражим средства од министарства, кад немам завршен пројекат. За кров на Културном центру се ради пројекат. Пројекат је био урађен да се конкурише за „Градови у фокусу“, а онда је човек који је требао да ради реконструкцију крова констатовао да таван није довољно стабилан и да не сме да реконструише кров, јер постоји могућност да се то уруши и мора пројекат да се одради из почетка, па је тражен статичар, па је морало да се нешто копа. Тиме си се бавили Маријана Андрић, као главни урбаниста и комуналци који су морали да ураде те додатне радње да би тај неки статичар могао да дође да утврди стање.

Ема Стевановић: статичар је јуче био код нас. Стићиће извештај ових дана. Изгледа лоше и кров и темељ и зид где је „Вајат“ са задње стране је напрсао скроз. Већи је проблем оно где су „Вајат“ и месне заједнице, него сама сала код нас. То је само онај део процеса што се тиче пројекта, тек после ми требамо средства да обезбедимо за ту реконструкцију.

Данијела Николић: потпуно разумем обе стране у овој дискусији и оно шта не може и ону жељу која постоји са друге стране свих нас. Знам да је се подигло много око тога и са разлогом је се подигло. Горе се на седници јуче подигло Наставничко веће, логично, конкретне ствари питају. Мислим 2/3 њих не познајете целокупну процедуру проласка кроз све ово. Још кад се вратиш ти на неке ствари и ако им кажемо, они окрену, тако, да разумем обе стране у овој дискусији конструктивној. Ја се искрено надам да ће се средства што пре наћи за ово да можемо конкретно да радимо и да буде видљиво. Папире не можемо да видимо негде. То иде својим током, папиролошки то траје и траје и траје, али докле та грађевина некако не заблиста, то је онај моменат који је једино битан, а ја се надам да ће бити што пре. Ружно јесте. Ево, данас су деца у промоцији код нас, проћи ће испод свега онога. Превоз фамозни, још увек није исплаћен. Да видимо кад може и како може. Имамо велики проблем. Младеновачка школа са осам одељења малтене нас је шкартирала у промоцији, са питањем превоза на вратима. Ја вас молим да се то реши.

Јасна Миљковић: ми смо школи определили средства, а тада је директор још био Милош Петковић. Имала сам утисак да није постојало расположење да се то исплати. Школа је доставила допис, ја сам тада и обавестила и заменицу и председницу, да они не могу кроз систем „Спири“, да то исплате и да та средства стоје код школе. На моје лично питање, путем мејла, систем „Спири“ је послао одговор да постоји могућност. Општина једино мора сад да чека ребаланс, па да се та средства од школе врате поново на нашу позицију, ако они и даље то не могу да одраде. У том случају неће се исплатити у ратама, него једнократно. Само се распитајте још да ли може та подршка код школе, па да се исплати.

Др Горан Ђоређевић: што се тиче Наставничког већа, необавештен човек и неинформисан човек доноси несувисла питања и закључке. Ми смо овде да радимо по закону и да ви цео процес рестаурације крова урадите по закону, да не би сутра неки ревизор, било ко, ставио примедбу, да имамо проблеме сви. Онако како је држава прописала начин и најкраћи рок, слажем се са овим што Даца каже да се види, али морамо да поштујемо све рокове и процедуру, да не би имали проблем. То нам је стварно горући проблем. Ми се зато својим деловањем и својом применом закона старамо да не дође до грешке.

Председавајућа: било би сигурно проблематично и да је кренуло са радовима, а деца иду у школу. Онда би се поставило питање безбедности деце која иду у школу, а ви нешто радите.

Данијела Николић: гледајући снимак тих олуја, страшно је како изгледа кретање тих лимова у том моменту када дува и када су деца унутра. У том моменту, старешине су добијале ко зна колико позива. Све је то страшно. Разумем ја све то, али морамо имати неко решење.

Др Горан Ђорђевић: решење је да ви, као одговорно лице, пренесете колективу и Наставничком већу да сте ви на време реаговали и да смо ми, не часећи часа, ставили то на дневни ред и законски планирали средства да у најкраћем могућем, законском року то поправимо. Није директорка крива што 20 година нико није то радио. Ми дефинитивно имамо проблем у планирању. Ко год да је на одговорном месту, у било којој фирми, он мора да гледа за 10 година шта ће да ради од поправке, од одржавања инсталације, од свега, а не да се сломи на једном човеку после 30 година.

Данијела Дањановић: као држава смо, у задњих 50 година закочили, баш из тих разлога.

Јасна Миљковић: што се тиче планирања, сваки корисник, одговорно лице, директор јавне службе или јавне установе, треба да буде предлагач разних капиталних идеја, односно инвестиција и пројеката и када се ради буџет да да предлоге за то, да би се то уврстило у буџет. Исто тако, општина има и свој План развоја 2021-2031 и ту су сигурно одређени приоритети.

Председавајућа: иза нас је тежак период. Имали смо хаварију у вртићу, хаварију у једној школи, па у другој школи, прошле године ванредна ситуација са водом, имали смо мраз, имали смо два пута град. Све су то приоритети. Сваком је његов проблем највећи. Мислим да смо доста тога и урадили, а са ограничавајућим средствима. По овом захтеву, у ребаланс ће ући допуна закључка која ће садржати и другу фазу, а после ребаланса, вероватно после завршетка школске године, ће се ући у радове.

После завршене дискусије, једногласно је донет **Закључак** о измени и допуни закључка 401-150/2025-05-III од 25.04.2025. године, где у тачки 1. Закључка уместо речи: „Прихвата се захтев Средње школе „Краљ Петар I“ за средства за санацију крова у износу 2.954.240,00 динара (у складу са понудом)“, треба да стоји: „Прихвата се захтев Средње школе „Краљ Петар I“ за средства за санацију крова у износу 2.954.240,00 динара (прва фаза) и 2.914.729,00 динара (друга фаза), у складу са достављеним понудама“, а у свему осталом остаје непромењен.

**Шеста тачка дневног реда-** Разматрање иницијативе председника општине Топола за доделу једнократне помоћи породицама Јокић и Изљамовић

Председавајућа: подносилац ове иницијативе сам ја. Сви смо свесни шта нам се десило не тако давно, да смо имали трагедију незапамћену у нашој општини и као руководство смо дали предлог да једнократно доделимо помоћ породицама. Мислили смо да то буде износ од по 100.000,00 свакој породици, а да онда изнађемо могућности да, када крене и док траје школска година, за сва четири детета, четири девојчице из те две породице, определимо по 15.000,00 динара месечно сваком, пошто не могу да конкуришу за стипендије. јер су мале, да им макар колико-толико помогнемо. Наравно и за све друго што буде било потребно, ми ћемо излазити у сусрет. Видећемо да са директорима обезбедимо и уџбенике. Хајде да негде се покажемо да смо и хумани, емпатични. Чекали смо мало да прође неки период, нисмо хтели да реагујемо одмах, док се они мало не саберу. С обзиром да ми немамо регулисано овакве ствари правно, да можемо да се ухватимо за неки члан и правилник, желели смо да заједно са вама поделимо то и да негде то буде наша заједничка одлука.

Данијела Дамњановић: страшна трагедија их је задесила, нажалост. Ја те људе познајем, две године сам овде и заиста је било изузетно тешко, али заиста је много важно наћи се човеку у оваквим ситуацијама. Слажем се потпуно са овим предлогом. Баш јуче је била супруга Владе Изљамовића у ПИО фонду и максимално смо јој помогли да заврши своје папире. Само мало више емпатије између нас свих и мало више поштовања и мислим да би ми сви савршено добро функционисали.

На питање Момчила Васиљевића да ли ће помоћ деци бити само годину дана или до завршетка школовања, председавајућа је рекла да сваке године може да се обнавља оваква врста помоћи. Рачунам да смо ми довољно емпатични и довољно савесни и свесни да нећемо догодине да заборавимо то. Сада да одредимо да је то за док траје школска година, а да ће свих наредних година то бити обнављано, а може се мењати износ. Свакако ће се током времена морати нешто мењати. Најбоље је да орочимо на један период, па онда да само се обнавља.

Виолета Говедарица: у оквиру одељења за урбанизам, ми издајемо решења о заузећу јавних површина за ове баште. Породица Јокић је пре 15-ак дана поднела захтев за башту, јер су почели да раде. За период од 1. јуна до 31. октобра, ту је реч о износу око 20.-25.000,00 динара. Да ли ми можемо да донесемо, ту је и Јасна, да они за ову годину буду без надокнаде? Не би било први пут да се слична одлука донесе.

Председавајућа: ово је ушло у записник, а на неком наредном Већу ћемо званично донети такву одлуку.

Јасна Миљковић: предложем да се донесе Решење да се средства издвоје са позиције остале једнократне помоћи у оквиру програма 11 социјална и дечија заштита, јер за сад имамо ту средстава.

После завршене дискусије, једногласно је донето **Решење** којим се одобравају из буџета општине Топола финансијска средства у износу од по 100.000,00динара, на име финансијске помоћи, породици Јокић из села Тополе, чија су три члана страдала у трагичној несрећи и породици Изљамовић из Тополе, чији је члан страдао у трагичној несрећи која се догодила 30. априла 2025. године.

**Седма тачка дневног реда-** Разматрање захтева Удружења „Опленац Опен“ Топола за учешће у трошковима организације „Oplenac Open Trail Race“

Момчило Васиљевић: да се надовежем на Дацу. Нећемо давати за овакве ствари или ћемо давати нешто мало, јер немамо пара. Треба видети овде какве су могућности буџета, да ли можемо и колико можемо. Не морамо ми свима да испуњавамо све захтеве које траже.

Председавајућа: слажем се Момо са тобом, а потакнута Дацином дискусијом да се разбацујемо, ја се слажем да овај захтев ревидирамо, да не буде да нисмо желели да подржимо, али да га подржимо селективно, јер овде се нама седи човек који ће после да каже како се у ствари функционише и како када ти требају новци, не дођеш да тражиш од општине све, него се потрудиш да нађеш колико можеш. Исто су и овде могли да се нађу спонзори, да се макар делом овај трошак смањи. Овде имамо медаље и траке 80.000,00 дианра, а онда 300 мајица са штампом 180.000,00, торбице за патике, па баш да ли морају 57.000,00 динара, плакат 4.000,00, флајери 4.500,00, укупно 245.000,00 динара и ових 80.000,00 је 300.000,00 и нешто. Ја сам се консултовала са нашим „чуваром буџета“ шта да радимо са овим. Постојала је могућност да они конкуришу кроз Спортски савез, кроз спортска удружења. Међутим, они су се тек регистровали пре 2-3 месеца и немају права да траже на тај начин, што их наравно није спречавало да се на други начин не снађу.

Др Горан Ђорђевић: кад организујемо неку манифестацију, било да је она микро, макро или средња, ми имамо ваљда финансијски план и конструкцију шта ћемо да радимо или ми имамо идеју да организујемо, а онда се накачимо неком. Или конкуришеш у оквиру године за ту манифестацију код спортских удружења, код уметничких. Ми имамо буџетом планирана средства за спортске активности и за све остале. Шта сте ви обезбедили? Улицу за трчање? Да ли сте разрадили финансијску конструкцију који су Ваши укупни трошкови? Који је ваш план финансијски? Да се види приходна и расходна страна. Нема ништа. Оно што је Мома рекао је сурово - коме год се навије, хајмо у општину да тражимо паре. Мора прво да постоји самоодрживост те манифестације, уз дужно поштовање. Све је то лепо. Манифестацију као манифестацију, то подржавам, али не могу да подржим да ми испоставиш рачун за медаље и за торбице и за патике и сл. Просто, за ово немамо могућности. Погледајте последњу реченицу „тренутни број пријављених је 300, а пријаве се настављају до 20. маја“: Шта то значи? Позивају нас да се ми пријавимо или шта? Лепо, финансијски план, недостајућа средства, па о томе да разговарамо.

Момчило Васиљевић: вероватно неће бити довољно ово што су сад тражили. Слажем се са др Ђорђевићем. И да се обрате раније, а не 15 дана уочи трке, него да поднесу захтев месец дана раније или још боље, пре креирања буџета за сваку годину, ако је планска активност.

Данијела Дамњановић: у реду је да нешто општина да, чисто симболично, али не комплетан износ. Ја зa ово нисам. Можда да им само за ове медаље и траке изађемо у сусрет, а за остало ће морати да траже спонзоре.

Председавајући: постоји котизација, што значи да они имају неки приход за ону трку. Можда би могло да се одобри ових 80.000,00 за медаље. Не можемо да одлажемо, јер ће манифестација проћи. Значи, немамо финансијску конструкцију свих трошкова, немамо да ли су они покушали да нађу било ког донатора, нису се благовремено јавили, а при том нису то ни планирали у неком свом раду, да конкуришу на време.

После завршене дискусије, на основу 4 гласа „против“ и 2 гласа „уздржан“ (Данијела Дамњановић и Саша Обрадовић), одбијен је захтев Удружења „Опленац Опен“ Топола за учешће у трошковима организације „Oplenac Open Trail Race“ и одлучено да им се упути **Обавештење** да убудуће за реализацију наведене манифестације конкуришу на јавном позиву за доделу дотација спортским удружењима, који се расписује у првом кварталу године или пре креирања буџета општине за наредну годину, уз тачну финансијску конструкцију са детаљним описом приходне и расходне стране буџета манифестације.

**Осма тачка дневног реда-** Разматрање молбе Удружења „Хероина“ из Београда за реализацију бесплатних прегледа штитасте жлезде и каротида

Председавајућа: били су паркирани у пешачкој зони један викенд, два дана, са ултразвуком штитне жлезде.Ово је стизало раније на кабинет, али смо јој ми вратили да допуни износима неким. Укупни трошкови реализације дводневне акције су 188.000,00 динара. Онда је набројано: хонорар радиолога, најам итд.

Момчило Васиљевић: овде пише 188.000,00 динара, а доле у структури трошкова излази око 800 €, што је нешто преко 90.000,00 динара. Где је разлика од тих 95.000,00 динара, рецимо?

Јасна Миљковић: недостаје финансијска конструкција, финансијски план, приходна и расходна страна, тај пројектни концепт да се то мало опише, а не час у динарима, час у еврима.

Др Горан Ђорђевић: кад је медицина у питању заиста гледам да то пажљиво читам. За сваку похвалу је што су бесплатно радили, али погледајте сад. 162 прегледа су навели да су били урађени за суграђане. 162 прегледа су са ултразвучним прегледом и са писањем извештаја 10 минута. Да су људи ишли на траци, то је 27 сати. То је немогуће. Значи, реч је о неквалитетном раду или увећаном броју. Знате ли шта за радиолога значи 162 прегледа на монитору 10 минута и да напише извештај? Нека је и 5 минута, то је 13 сати. Не би требало да се прима овако написан захтев.

Председавајућа: ја сам била, сасвим случајно, кад је био Караван здравља и установила да имам повишен шећер. Сада сам отишла да преконтролишем штитну жлезду. Радила је наша Ана Радошевић ултразвук и Милица Станимировић је била сестра, тако да можемо проверити веродостојност података, ако мислите да је ово немогуће. Можда би требало нови захтев направити, са јасном финансијском конструкцијом, шта тачно колико кошта и да разматрамо на неком наредном Већу.

Данијела Дамњановић: ја знам о коме је реч. Та девојка ради изузетно озбиљно. У целој Србији ради. При Министарству је здравља. Она је овде долазила задње 3-4 године. Драго мије да су неке женице откриле то што су откриле и што раде на томе. Ево један пример и комшинице моје у Шумама која је открила да има проблем са штитном и кренула је на лечење. Даје се женама могућност да утврде здравствени проблем. И прошле године је било око 160 жена. Једино што ми није јасно у захтеву је зашто су динари и еври.

Весна Павловић Костић: да ли се ово уопште исплати општини? Ако су прегледи бесплатни, а ми финансирамо, онда боље да се да Дому здравља.

Др Горан Ђорђевић: Дом здравља вероватно не би могао да организује на такав начин. Сама је, беспрекорна је организација урађена, само је јако проблематичан број људи, извештај, потпис и печат. Ја нећу да гласам за нешто, ако сматрам да је неквалитетан преглед, у смислу његове припреме, његовог прегледа и написаног извештаја. Хоћу да гласам за све оно што пише у заглављу горе, у логу, ко је, шта је, кад је и електронски од кад је до кад преглед трајао. Нека и 500 људи прегледа, само да буде лого, да је тај валидан папир, са факсимилом радиолога и организација та, као што је овде написано. Ово је за жене врхунска ствар. Ово је искорак-два. Статистички, жене обољевају пет пута више од промена на штитастој жлезди од мушкараца, доказано научно. И 50 људи да дође и 30 и да троје открију са патологијом, то је корист за државу и за све. За једно радно време једног лекара који ради на ултразвуку трбуха рецимо, 7-8 минута је најдуже, због очију, због очне епилепсије гледања стално у екран. Градирано је колико можеш за то време да прегледаш, колико је оптимално. Ја му скидам капу ко прегледа 80 у току дана, 13,00-19,00 часова и напише извештај за њих. Будимо реални. Само да доставе финансијску конструкцију и ја гласам са обе руке.

После завршене дискусије, једногласно је донет **Закључак** којим се прихвата у начелу захтев удружења „Хероина“ из Београда за реализацију бесплатних прегледа штитасте жлезде и каротида у износу од 188.000,00 динара (за два дана), уз обавезу да достави нову финансијску конструкцију трошкова реализације наведене акције, обзиром да су одређени трошкови изражени у валути евро, а одређени у валути динар и обавезује Одељење за буџет, финансије, привреду и друштвене делатности да по достављању тражених података обезбеди наведена средства стварањем билансног простора у оквиру Одлуке о буџету општине Топола за 2025. годину.

**Девета тачка дневног реда-** Разматрање кошаркашког клуба „Карађорђе“ Топола за средства

Лазар Делић: преко неких личних познанстава, договорио сам сарадњу, гостовање кошаркашког клуба у Лорјену, наше пионирске екипе (2013.-2015. годиште). Међутим, кад сам кренуо у ту целу причу, моји најближи сарадници су ме саветовали да одустанем, да је то далек пут, шта ћеш, како ћеш. Они нам плаћају смештај и покушао сам да искористимо то, а да пробамо тај пут некако да исфинансирамо. Све смо ставили на папир. Да ли бус, да ли авион? Видели смо да је авион јефтинији тамо до Париза. Међутим, организација аутобусом од Париза до Лодјена је скоро иста цена, чак и већа него сад што је ова. Укључили су се приватници, познаници, родитељи, Ја сам имао велику помоћ од њих и радо бих их навео, али они желе да остану анонимни. Нису само били одавде људи, било је и са стране. Нпр. од „Трнава промет“ сам очекивао неки износ, али они су ми дали у роби. Ту су још „Фортуна“ и „Макси“. То би вероватно надоместило. После овог Већа, имам разговор са Зораном из Загорице. Доста се и скупило. Планирао сам да уопште не оптерећујем општину, по некој мојој рачуници. Међутим, сад се приближио тај датум, идемо аутобусом са „Вамагос турсом“, а нама је од ове целе цифре остало да обезбедимо превоз и пдв, мало преко 100.000,00 динара. Било би лепо и општина да да колико може. Не би био смак света и ако нема тренутно. Ја сам баш оно кренуо у ту трку, а имам обећање, ако се нешто деси, да би се то покрило. Ту су и родитељи и ту смо сви ми, помажемо. Они су мало затворенији тамо у Лорјену у Француској. Не зову многе. Ми смо једина српска екипа која ће тамо да учествује. Биће присутан и градоначелник Лорјена. Пошто ми идемо Мађарска – Аустрија – Немачка – Француска, имаћемо прилику да мало станемо да се одморимо у Бечу неки сат, па у Штутгарту, а због оних тапографа мораћемо и хостеле неке да користимо. И то смо предвидели финансијски. Среда цела нам је одвојена за Париз да обиђемо и онда четвртак, петак, субота, Лорјен. У петак имамо заједнички тренинг с њиховим клубом, у суботу цео дан турнир, а у недељу после доручка повратак. Иде 12 деце, аутобус са 21 местом. Иде медицинска сестра Станимировић са нама и три возача.

Момчило Васиљевић: разлог што ћу да подржим ово и гласаћу да се доделе средства је тај што је ангажовао спонзоре. С обзиром да ће бити и градоначелник, сигурно ће то бити добро и чуће се опет и за Тополу. Такве акције треба подржати. За разлику од претходног захтева, где нисмо знали ништа, овде имамо јасну ситуацију.

Председавајућа: зато је увек лепо да одође онај ко тражи новац, да објасни. Мислим да је ово лепо, јер је ово вероватно јединствена прилика да деца виде све наведено. Ово је врло похвално, јер је ово заиста пример како треба да се ради и да се тражи од општине новац - Ми смо обезбедили највећи део, а тражим шестину и више или мање од тога, а не ово што Мома каже, како се коме наврне - правићу нешто, па ћу тражити од општине.

Др Горан Ђорђевић: здравствено осигурање за децу, да то не заборавите. Познавајући Мирковића, пошто сам дуго година сарађивао, у фактури мора да пише „превоз путника на релацији Топола - Лорјент и натраг“, а не да ти наплати дупло. Водите рачуна код потписивања уговора.

Лазар Делић: два превозника сам ја већ пре тога позвао. За све ово су ми тражили 7.000 € и чак неки аутобус Мерцедес 10 седишта и сл. Завао сам Аранђеловац, заборавио сам фирму, није им довољно. За осигурање смо већ регулисали. Што се тиче општине, када год дођем, увек нађем стварно и позитивне утиске и помоћ уопште. Не бих био овде, да није тако. Стално нам излазите у сусрет.

Данијела Дамњановић: ово је све опште познато. Ово је мој омиљени клуб и ја сам увек иза њих, што се тиче спорта, главом и брадом и зубима и ноктима и увек ће тако бити, док год сам ја у општини. Лазо, ја ти честитам и желим вам велики успех, да се покажете онако како треба, јер твој труд, твој рад и залагање са нашом децом, је неприкосновен и од великог значаја за општину Топола. Осмеси који долазе кад се неко похвали, то може само да остане у осмесима, а успех је успех и успех се види.

Јасна Миљковић: предлажем да се усвоји, али да се сада средства определе из постојећег финансијског плана, јер баш доста има неутрошених средстава на трошковима путовања. 650.000,00 динара је план, а негде до 300.000,00 је до сада реализовано. Сада ће се користити са позиције трошкови путовања, а ребалансом ћемо увећати ту позицију, да би имао кошаркашки клуб до краја године да функционише. Ово се односи на плаћање дела рачуна, у износу од 107.000,00 динара, а клуб може да достави финансијску конструкцију, у којој би се видело да су обезбеђена остала средства.

Лазар Делић: можете да одобрите и 100.000,00 динара, а да ми одавде симболично понесемо, треба нам за Француску, нека застава и нешто слично, у вредности од 7.000,00 динара.

После завршене дискусије, једногласно је донет **Закључак** којим се прихвата захтев кошаркашког клуба „Карађорђе“ из Тополе за средства у износу од 100.000,00 динара за трошкова превоза ради одласка на турнир у Француску у град Лоријен, која ће се одобрити са поз. 102, Пр. 14 – развој спорта и омладине, а све у складу са финансијским планом кошаркашког клуба „Карађорђе“, активност – трошкови путовања екипа и обавезује Одељење за буџет, финансије, привреду и друштвене делатности да Одлуком о првој измени и допуни Одлуке о буџету општине Топола за 2025. годину планира недостајућа средства на име трошкова путовања екипе до краја буџетске године.

**Десета тачка дневног реда-** Разматрање захтева председника Савета МЗ Блазнава за давање сагласности за постављање бисте Миливоја Петровића Блазнавца

Председавајућа: наш главни урбаниста је ишао на терен, видео простор где то треба да се постави. Мештани МЗ Блазнава ће сами финансирати читаво постављање. Ту скулптуру добијају од некога и само је потребна наша дозвола за локацију, пошто је месна заједница у питању.

Виолета Говедарица: у смислу Закона о планирању и изградњи, споменик и спомен обележја морају да се постављају на површинама јавне намене, а претпостављам да је наш простор. Такође, Закон обавезује да се за постављање спомен обележја и бисти прибави сагласност министарства надлежног за послове културе.

Пошто дискусије није било, једногласно је донет **Закључак** којим се прихвата захтев председника Савета МЗ Блазнава и даје се сагласност за постављање бисте М. Петровића Блазнавца на к.п. бр. 882 КО Блазнава, која је у јавној својини општине Топола, уз претходно прибављање сагласности Министарства културе у складу са чланом 146. став 4. Закона о планирању и изградњи, о чему ће се старати главни урбаниста општине Топола.

**Једанаеста тачка дневног реда-** Разматрање захтева председника Савета МЗ Витлина за доделу пропуста у атару Пиносава

Весна П. Костић: ради се о пропустима за улазак у две парцеле у атару Пиносава, на путу који је рађен прошле године. Потребно им је 10 пропуста Ø 400 mm. Ту је велики нагиб и велики слив воде, канал се стално прокопава од утицаја воде, нарочито када су велике кише. Ми можемо да одобримо набавку, преко важећег уговора који ће бити закључен за набавку грађевинског материјала, а они ће да обезбеде уградњу и превоз.

После краће дискусије, једногласно је донет **Закључак** којим се прихвата захтев председника МЗ Витлина за доделу пропусних цеви за постављање у засеоку Пиносава, с обзиром да је онемогућен улазак у њиве и обавезује Одељење за инспекцијске послове и инвестиције да обезбеди набавку 10 метара пропусних бетонских цеви промера Ø 400 mm, у складу са важећим уговором који ће се закључити за наведене намене.

Од 11,28 часова, седницом Општинског већа председава Јелена Јовановић.

Дванаеста тачка дневног реда- Разматрање захтева председника Савета МЗ Митровчић за сређивање прилазног пута за кућу Велимира Божовића

Весна П. Костић: то је пут дужине 50 метара који је у приватном домаћинству. Он има форму пута, али није јавни пут за општу употребу. Не знам да ли је председник МЗ знао да је то приватан пут. Камен је једино могуће да се одобри као помоћ на лични захтев власника, јер није на јавном земљишту, а он да га разастре.

Момчило Васиљевић: доста је тужби било, а и сада неке стижу, управо због оваквих ствари сад које смо радили на приватном поседу. Адвокати су вршљали по селима, а сељаци су се полакомили, јер су мислили да могу да узму паре, па су тужили. Неки су долазили код правобраниоца и повукли, јер су видели да су изиграни.

После завршене дискусије, једногласно је одлучено да се МЗ Митровчић, у вези захтева за сређивање прилазног пута за кућу Велимира Божовића у МЗ Митровчић, упути **Обавештење** да је на основу извештаја Одељења за инспекцијске послове и инвестиције и увида у јавно доступне податке установљено да се захтев односи на прилазни макадамски пут дужине 50 метара, формиран на к.п. бр. 4495 КО Топола село, који је у приватној својини више лица, да предметни пут обезбеђује приступ објектима у самом домаћинству и као такав не представља саобраћајну површину, а како је пут у приватној својини, Савет МЗ није овлашћен да подноси захтеве за насипање приватних путева већ само оних који су у јавној својини општине Топола, као и да може упутиит Велимира Божовића да се сам обрати захтевом, с обзиром да се ради о приватном путу.

Тринаеста тачка дневног реда- Разматрање захтева председника Савета МЗ Митровчић за сређивање пута ка кући Радована Недовића у Недовић крају

Весна П. Костић: то је пут за Недовић крај, преко пута „Бајкала“. Пут је под великим нагибом и води до потока Змајевац. У дужини од 175 метара на кп бр. 55700 је у власништву општине Топола, а даље је на две приватне парцеле. Оправдана је потреба за два камиона каменог материјала, с тим што се ово односи само на земљиште које је у јавној својини општине, у складу са извештајем одељења.

Пошто дискусије није било, једногласно је донет **Закључак** којим се прихвата захтев председника Савета МЗ Митровчић за сређивање пута ка кући Радована Недовића у Недовић крају, на к.п. бр. 5700 КО Топола село, у дужини од 180 метара, који је у јавној својини општине Топола и одобрава набавка и превоз 36 тона каменог материјала фракције 0-31,5mm и рад грађевинске машине – скип на разастирању каменог материјала у трајању до 1 часа, у складу са важећим уговорима предвиђеним за наведене намене у 2025. години.

Од 11,32 часова седницом Општинског већа председава Јасна Вуковић.

Четрнаеста тачка дневног реда- Разматрање захтева Лекић Милутина из Загорице за доделу пропуста

Весна П. Костић: именовани се обратио за доделу пропуста који су му неопходни за улазак у две његове обрадиве парцеле. Ми смо овај атарски пут насипали крајем 2023. године, кроз пројекат атарских путева, у дужини у 1 km. Заиста је том десном страном ископан путни канал. Он је користио прилаз у своје парцеле кроз комшијино, али је се обратио овде захтевом да му доделимо четири комада пропуста, које би он уградио и себи обезбедио улаз у те парцеле. Ја сам излазила на терен. Мислим да би могли да одобримо преко важећег уговора који буде био закључен за грађевински материјал и бетонску галентерију.

Пошто дискусије није било, једногласно је донет **Закључак** којим се прихвата захтев Лекић Милутина из Загорице за доделу пропуста ради постављања на Ратарском путу у МЗ Загорица, на к.п. бр. 2462 КО Загорица, који је у јавној својини општине Топола и обавезује Одељење за инспекцијске послове и инвестиције да обезбеди набавку 4 метра пропусних бетонских цеви промера Ø 300 mm, у складу са важећим уговором који ће се закључити за наведене намене.

Петнаеста тачка дневног реда- Разматрање захтева Луковић Рада из Светлића за откуп парцеле к.п. бр. 1045 КО Светлић

Виолета Говедарица: Луковић Раде има парцелу у његовој својини која се наслања на некатегорисани пут. То је кп бр. 891 КО Светлић. У том делу тај пут, колико сам видела на картографском приказу, има једно проширење у виду шпица које залази у његову парцелу и прави једну форму неправилног облика. Он се овде обраћа захтевом да ми извршимо парцелацију и створимо услове за продају тог дела њему. У питању је некатегорисани пут у општој употреби, јавно добро и не може бити предмет утуђења. Ми, у смислу планских аката, немамо услове да потврдимо ни пројекат парцелације. Потребно је да одељење за инвестиције и путеве изађе на терен и утврди стање. Можемо сада да наложимо да се изврши геодетско обележавање, да се виде граница твог дела парцеле, да се утврди да ли смета проходности и употреби пута, уколико би то одрадили. На основу тог извештај можемо онда да се обавежемо да у наредном Просторном плану, за који смо донели одлуку о изради пре неки дан на Скупштини, тај део предвидимо као остало земљиште, а не јавно добро. Тада ће се стећи услови за цепање и продају тог дела земљишта. Мора да се изврши геодетско обележавање, јер са геодетске карте ништа не можемо док не видимо на терену. Он је то и оградио чак и користи као двориште, не смета путу, али то ипак мора да утврди надлени орган, па онда да се иде даље у стварање тих законских услова.

Момчило Васиљевић: именовани је навео да би платио 50% од цепања парцела. Имали смо пар захтева пролетос где су тражили људи, ми нисмо прихватили, него смо рекли да морају да сносе сами трошкове, па бих ја исто био тог става, да задржимо за све исто. Ако је речено некоме да мора да плати цео износ, односно да сноси све трошкове, да не оступамо од тог правила. Знам да је био захтев Дејана Алексијевића из Горње Трнаве. Тада је речено да то кошта 150.000,00 динара и нисмо прихватили.

Виолета Говедарица: парцелације су јако скупе, поготово када је реч о појединачним случајевима. Друго је ова улица Живојина Мишића, која је следећа тачка дневног рда. Она је у граду. То је баш јавни интерес за ширу друштвену заједницу, а овде су појединачни случајеви. Знам да смо одобравали и да смо ми 100% финансирали парцелације. Требало би бар 50 % појединачно да буде неки интерес. Што се тиче захтева Дејана Алексијевића, нисмо ни могли да га прихватимо, јер нема средстава, а и не можемо да потврдимо тај пројекат, зато што немамо основ у планском документу и онда је донето да и то планирамо будућим Просторним планом. Ми не можемо законски да извршимо цепање парцеле без тог Просторног плана, без адекватних законских услова.

Председавајућа: слажем се Момо са тобом, али мислим да је то други корак, а да је први корак да одрадимо ову процедуру коју Виолета предлаже и када се стекну услови, да се то ради та парцелација.

После завршене дискусије, једногласно је донет **Закључак** којим се одлаже разматрање захтева Луковић Рада из Светлића за откуп парцеле к.п. бр. 1045 КО Светлић, до доношења новог Просторног плана општине Топола, а о спровођењу истог стараће се главни урбаниста и Одељење за комуналне делатности, грађевинско-урбанистичке, имовинско-правне и послове евиденције и управљања имовином.

Шеснаеста тачка дневног реда- Разматрање захтева Илијевски Милоша из Тополе за уклањање дрвећа због наношења штете на имовини

Станица Б. Плавшић: именовани има пословни објекат у Бул. краља Александра. Он тражи да се исече дрво јавора. Ја нисам за, јер је дрво здраво, а гране које додирују његов објекат, треба да се посеку. Сматра да је дошло до урушавања његовог објекта, да је објекат прокиснуо. То се десило услед елементарне непогоде 6. маја. Тада је био град и тада су његови црепови били полупани и зато му је дошло до прокишњавања и урушавања његовог објекта. Овде сам дала предлог да ЈКСП поткреше те гране.

После краће дискусије, једногласно је донет **Закључак** којим се не прихвата захтев Илијевски Милоша из Тополе за уклањање дрвећа због наношења штете на имовини на к.п. бр. 1664/2 КО Топола варош, у улици Булевар краља Александра I број 10. у Тополи (у складу са извештајем комуналног инспектора и инспектора за заштиту животне средине бр. 352-260/2025-04 од 23.05.2025. године) и обавезује ЈКСП „Топола“ да крошњу дрвета „Јавор“, која се налази у непосредној близини наведеног објекта уреди, то јест да се поткрешу гране како се исте не би наслањале и додиривале објекат подносиоца захтева.

Седамнаеста тачка дневног реда- Разматрање захтева Николић Горана из Тополе за реализацију планиране саобраћајнице

Виолета Говедарица: идентичан захтев био је на седници Већа пре годину дана. То је био захтев групе грађана. Петицију је потписало тада сигурно 15-20 физичких лица, имаоци права својине на парцелама које се налазе на будућој траси планиране улице. Ми смо усвојили тада ту петицију и предузели смо активност на формирању парцела. Израдили смо пројекат парцелације. Само он је коштао негде око 500.000,00 динара. У питању је преко 20 парцела. „БГ гео“, са којим смо имали закључен уговор о вршењу геодетских услуга, израдио је и послао на спровођење тих промена Катастру. Међутим, већ неколико месеци чека тај предмет, јер је једно лице које је било и потписник петиције уложило жалбу на решење одвајања. Ми нисмо ушли у његову својину, него само у део парцеле који је потребан за пут, а остатак остаје у њиховој својини. Тренутно су стали сви предмети, појединачно тих неких 20 предмета, због тог једног који се решава на другостепеном органу РГЗ у Београду и док се то реши, не можемо да уђемо даље у реализацију ове приче. То очекујемо можда у току јуна месеца, а можемо да поднесемо чак и ургенције, можда ће нешто и значити. Следећа фаза реализације овог пројекта је прибављање у својину тог земљишта. У питању је површина од 48,6 m2. Јутрос сам се консултивала са Републичком пореском управом, чисто ради информације коју би дала Општинском већу, а званично ће да нам доставе на основу нашег захтева, колико би то могло да кошта. То је улица испод основне школе која се протеже доле до „Фортуне“ до Станишићеве зграде. То би коштало 12.-15.000.000,00 динара, само решавање имовинско-правних односа. Цене се крећу 2.-3.500 € на том потезу. То је следећа фаза планирања ове инвестиције, као и пројектовање те будуће улице. Значи, ушло се у реализацију. Чекамо коначно да буду правоснажно формиране те парцеле. Послаћу и ургенцију Катастру. Ми не можемо да утичемо на Београд и њихов другостепени орган. Основно је да ли ми можемо сад ребалансом за ову годину или како, планирати. То је већ инвестиција. И само пројектовање нове улице биће скупо. Ми нисмо нешто имали прилике да градимо улицу од почетка. То обухвата све елементе пута и кишну и фекалну канализацију, све инсталације. Сам пројекат без 3.000.000,00 динара не може да се уради, тако да би најбоље било да се та средства планирају приликом израде буџета за наредну годину, у складу са планираним.

Јелена Јовановић: то није приоритет у односу на све остале проблеме.

Председавајућа: пошто је ово велика инвестиција, сачекаћемо да ово у јуну постане правоснажно, а онда да видимо може ли нешто да се уради по овом питању, јер сада тренутно, није могуће да уђе у ребаланс.

После завршене дискусије, једногласно је донет **Закључак** да је у складу са Закључком Привременог органа општине Топола број 352-705/2023-05-I од 13.12.2023. године, у току поступак парцелације и формирање нових парцела преко којих се планира изградња нове саобраћајнице и да ће се након спроведеног поступка приступити спровођењу поступка прибављања парцела у јавну својину општине Топола као и за пројектовање и изградње улице, у складу са расположивим средствима у буџету општине Топола.

Осамнаеста тачка дневног реда- Разматрање предлога Животић Наташе из Тополе за решавање проблема паса луталица

Данијела Дамњановић: ово је један тотално контрадикторан захтев. Она воли псе, али ако ми не дате паре, ја ћу њих да пустим. Од уцена ми је мука. Уз сво дужно поштовање, уз сво вређање, она и даље нешто тражи. Њу нико није обавезао, њу нико није терао ни на шта, да скупљате те псе. Са тим проблемом паса, ми излазимо плаћањем, али за ово ја одмах кажем „не“. Она је продала кућу, не знам за колико, она је све те паре потрошила и сад она тражи паре од нас.

Председавајућа: ми не можемо сада да доносимо одлуку да ми упошљавамо на ПП уговоре. Имамо директора комуналног, не знамо ни да ли има простора, а ако би и имало простора, пре су нам потребни неки други профили људи, за изношење смећа и за те физичке радове. Јесте да се она обраћа општини, зато што су пси у питању, али ми нисмо у могућности да доносимо такву одлуку.

После завршене дискусије, једногласно је одлучено да се Животић Наташи из Тополе, у вези молбе и предлога да јој се омогући да са ЈКСП „Топола“ закључи уговор о привременим и повременим пословима, те да се у оквиру тог посла брине о животињама, упути **Обавештење** да Општинско веће као орган општине Топола није надлежан да одлучује о предметној молби.

Деветнаеста тачка дневног реда- Разматрање захтева Николић Ђурђине из Овсишта за финансијску помоћ због рођења детета

После краће дискусије, једногласно је донет **Закључак** којим се прихвата захтев Николић Ђурђине из Овсишта за финансијску помоћ због рођења детета (извод из МКР број 1744 за 2024. годину) у износу од 40.000,00 динара.

Обједињено је разматрање 20. и 21. тачке дневног реда.

Двадесета тачка дневног реда- Разматрање захтева Културног центра Топола за додатна средства

Двадесетпрва тачка дневног реда- Разматрање захтева Туристичке организације „Опленац“ Топола за додатна средства

Ема Стевановић: невезано за овај захтев, желим да вас обавестим да је девојка из Културног центра, заједно са изворном певачком групом отпутовала у Литванију, где ће да представљају нашу земљу, што је јако лепо. Могли смо да тражимо од општине паре, с обзиром да смо индиректни корисници, али смо покушали на неке друге начине да дођемо до тих средстава, тако да је са скоро 2.500 € Српска академија науке и уметности финансирала пут за те четири девојке. Нисмо заставу понели, али смо из Туристичке организације понели неке флајере на енглеском, у циљу промоције Тополе. Прошле године смо били у Грузији, лепо смо се показали и на конту тога добили смо позив за Литванију ове године. Чим стигну тамо, кренуће са извештавањем. Тражили бисмо средства од Министарства, јер ми то знамо још од прошле године, али они још увек нису објавили резултате конкурса, тако да нисмо могли на то да се ослонимо. Што се тиче овог захтева, нама се обратила црвена општина у Тополи за додатна средства у износу од 150.000,00 динара за организацију фестивала хорова епархије Шумадијске, који ће се одржати 15. јуна у цркви Светог Ђорђа. Учествоваће 14 хорова са 340 чланова. Други наш захтев је за ПП послове за једну особу, за два месеца.

Председавајућа: црквена општина се и Туристичкој организацији обатила са истим захтевом, само за другу активност, тако да је тај износ и подељен на две установе.

После завршене дискусије, једногласно је донет **Закључак** којим се прихвата захтев Културног центра Топола за додатна средства у износу од 171.900,00 динара за реализацију Уговора о привременим и повереним пословима, за једно ангажовано лице на период од два месеца и 150.000,00 динара у циљу организације фестивала хорова Шумадијске епархије који ће се реализовати 15. јуна 2025. године, а средства ће се обезбедити стварањем билансног простора у оквиру Одлуке о буџету општине Топола за 2025. годину.

Такође, једногласно је донет **Закључак** којим се прихвата захтев Туристичке организације „Опленац“ Топола за средства за реализацију фестивала црквених хорова Шумадијске епархије, који се одржава у цркви Светог Ђорђа на Опленцу 15. јуна 2025. године, у износу од 150.000,00 динара, а средства ће се обезбедити стварањем билансног простора у оквиру Одлуке о буџету општине Топола за 2025. годину.

Двадесетдруга тачка дневног реда- Разматрање захтева ОШ „Сестре Радовић“ Белосавци за доношење закључка о измирењу обавеза основне школе путем уговора о асигнацији

Слађана Мијовић: у Србији су многе школе ранијих година тужене од стране својих наставника због рада са ученицима по ИОП-у. Заправо, Правилник је био лоше урађен и адвокати су нашли да наставници то могу да наплате као додатни рад. Многе школе су због тога тужене и наставници су добили те спорове по аутоматизму. Један од тих спорова имали смо и ми. Он је исплаћен од Министарства. Међутим, један од адвоката је нашао да затезна камата на неку исплату у претходном спору није добро обрачуната од Министарства финансија. Нашао је ту фали још 1.213,00 динара и тражио их је преко извршитеља, тако да то треба да се плати 40.000,00 динара. Ми смо, као школа, два дана после блокаде, обавештени да нам је рачун блокиран. Једва смо установили због чега нам је рачун блокиран. Ми не тражимо никаква средства од Општинског већа, а и не могуће их је на тај начин добити, јер смо ми у систему „Спири“, као и општина. Извори финансирања су 01 од државе и 07 од општине. Истог дана кад нам је блокиран рачун, нама су легла средства од општине за исплату путног трошка радника, који је 200.000,00 и нешто за март месец. Ми бисмо били одблокирани, да је то могуће, тих 40.000,00 би прешло од тих 200.000,00 динара. Међутим, та средства не могу да се користе, са једног на друго место. Наш захтев се овде односи једино на ствар која се зове уговор о асигнацији. Ми смо већ радили то прошле године, кад нам је школа била у блокади. Дакле, једино што нама треба јесте закључак Општинског већа да се на тај начин убудуће исплаћују добављачи. Те уговоре потписују три стране, председница општине, ја као директор и добављач. Сва срећа је што ми немамо сада нешто пуно у ЦРФ-у рачуна, тако да морамо само оно редовно да исплатимо, што стиже до тог датума. Морамо да имамо од вас тај закључак да можемо на тај начин да функционишемо док ова средства не добијемо од Министарства. Значи, директно се рачуна општине иде добављачу, не преко рачуна наше школе. Друга ствар, ја сам контактирала г. Николу Васиљевића који се тиме бави у Министарству просвете. Они знају за све ове манифетлуке свих ових адвоката и јавних извршитеља. Обавештени смо да заправо Министарство финансија и Министарство просвете за овакве ствари средства пребацује 10. и 25. у месецу. Како смо ми за 25. закаснили, за 10. јун би требало да документација коју смо ми одмах послали препорученом поштом буде прегледана, исплаћена и да будемо ми на том редоследу. Нама је потребно функционисање на овај начин до надамо се 10. јуна, за наредних 10-ак дана. Ако се не донесе Закључак, плашим се да неће проћи трансфер општини.

Јасна Миљковић: јесте новина тај систем „Спири“ у ком радимо од почетка године. Да је 2024. година, на другачији начин би све то решили. Јесте 2023. године био тај закључак Већа о асигнацији. Можемо га и сада донети. Сваке године, почетком године, добије се од Министарства финансија њихов акт да може да се врши асигнација за одређене врсте расхода. Нисмо још добили тај акт и ја ћу да потражим mail-om од Министарства финансија, па онда да саставимо тај закључак, ако није проблем. Није проблем ако се закасни са неком обавезом, али трансфер који иде 20. у месецу јесте проблем. Прво ћу да зовем Министарство финансија да ми они доставе тај акт, где се та могућност даје општинама. Сада да начелно донесемо закључак, а да он ступи на снагу након консултација са Министарством. После би овластили председницу општине да може да потпише сва акта за исвршење.

Данијеле Дамњановић, пошто је на питање - да ли вас је извршитељ обавестио пре достављања наплате, од директорке Слађане Мијовић добила негативан одговор, је рекла - он је дужан у два наврата да обавести пре доношења одлуке. То не раде, а то је први доказ да можеш да добијеш ту тужбу. Немаш писан траг да је он тебе обавестио.

Слађана Мијовић: ја сам размишљала чак и да тужим тог адвоката, јер ми није јасно ко је њему обрачунао камату која је већа од оног што је послало Министарство финансија нашем рачуноводству да обрачуна. То је једна просто табела и када унесете цифре, она аутоматски обрачуна и колика је камата. Ко је био надлежнији да обрачуна ову камату од неког из Министарства? То ми није јасно. Даље пише, иако се и жалимо на све то, да се не одлаже извршење, тако да би пролонгирање ових 40.000,00 динара изашло на много више. Морамо прво да платимо, па тек онда да их тужимо.

Јасна Миљковић: могуће је да постоји разлика. Не знам који сте ви тај обрачун за затезну камату користили, али ми у општини имамо обарачун затезне камате који је лиценциран. Могуће је да се преко Гугла, кроз неки програмчић, ишло на обрачун затезне камате.

Слађана Мијовић: овај господин директно шаље програме из Министарства у које се убацују сви подаци и њему се шаљу на проверу, пре него што исплата буде. Он је то одобрио, дао сагласност. То је оно што је мене зачудило. Нама треба само тај закључак да ће се закључити уговор о асигнацији, односно да ће средства ићи директно са општине на добављача, а не преко рачуна школе.

После завршене дискусије, једногласно је донет **Закључак** којим је прихвата захтев ОШ „Сестре Радовић“ Белосавци, да се до уплате средстава од стране Министарства просвете, измирење обавеза Основене школе „Сестре Радовић“ Белосавци врши путем уговора о асигнацији, по добијању мишљења од стране Министарства просвете.

Двадесеттрећа тачка дневног реда- Разматрање појединачних финанасијских захтева:

Др Горан Ђорђевић је укратко појаснио медицинску документацију по свим појединачним захтевима.

После краће дискусије, једногласно су појединачно донети **Закључци** да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 10.000,00 динара за лечење, из разлога што су се именовани нашли у стању социјалне потребе:

* Радовановић Јелка из Наталинаца за лечење и
* Ракић Миленко из Доње Шаторње за лечење.

Такође, једногласно су појединачно донети **Закључци** да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе:

* Матић Валентина из Тополе за лечење детета,
* Вићентијевић Ненад из Жабара за лечење,
* Нешић Зорка из Тополе за лечење,
* Зиндовић Милка из Тополе за лечење детета,
* Марковић Милинко из Доње Трнаве за лечење.

Пошто је исцрпљен дневни ред, седница је закључена у 1215 часова.

Записничар ПРЕДСЕДНИК

Љиљана Милетић ОПШТИНСКОГ ВЕЋА

Јасна Вуковић